google/wiki40b huggingface dataset:
Gypsys, Tramps & Thieves

Albumo informacija

Po kelių nesėkmingų albumų Cher 1971 m. pasirašė kontraktą su „Kapp Records-MCA Records“. „Kapp“ ir „MCA“ buvo kompanijos, su kuriomis Cher turėjo pasisekimą 8-ajame dešimtmetyje ir, su kuriomis dirbo iki 1974 metų.
„Cher“ buvo išleistas rugsėjį, o vėliau, dėl pirmojo singlo sėkmės, perleistas pavadinimu „Gypsys, Tramps & Thieves“. Albumas sėkmingai pasirodė iškart po CBS televizijoje debiutavusios laidos „The Sonny & Cher Comedy Hour“, kurios premjera įvyko 1971 m. rugpjūtį. Tam padėjo ir pasikeitęs Cher įvaizdis. Cher nebevilkėjo hipių drabužių, o buvo rengiama dizainerio Bob Mackie.
Pirmoji albumo daina yra Kathy Kirby koveris „The Way of Love“. Kiti koveriai: „Fire and Rain“ ir „He Ain’t Heavy, He’s My Brother“. Kitos albumo dainos buvo adult-contemporary stiliaus ir pasakojamosios baladės.
Įrašų studijoje buvo įrašytos ir trys kitos dainos: „Classified 1-A“, „Don’t Put It On Me“ ir „Gentle Foe“. Pirmosios dvi buvo įtrauktos į Jungtinės Karalystės albumo versiją, o vėliau išleistos kaip singlai JAV. 2000 m. „Classified 1-A“ kaip bonuso daina buvo įtraukta į albumą „not.com.mercial“. 1971 m. „Gentle Foe“ buvo panaudota dokumentinės apybraižos „Once Upon a Wheel“ garso takeliui, tačiau liko neišleista.
1999 m. rugpjūtį įrašų kompanija „Universal Music Group“ perleido albumo JAV versiją pavadinimu „Gypsys, Tramps & Thieves“ ir tais pačiais metais šis bei kitas Cher studijinis albumas „Foxy Lady“ buvo perleistas vienu CD pavadinimu „Cher/Foxy Lady“, kuriame buvo visos dainos iš abiejų albumų.

Singlai

Pirmasis albumo singlas „Gypsys, Tramps & Thieves“ pasiekė 1-ąją vietą tope Billboard Hot 100 ir 4-ąją Jungtinės Karalystės singlų tope. „Gypsys, Tramps & Thieves“ buvo pirmasis Cher hitas Nr.1 JAV ir pirmasis, kuris pateko į Adult Contemporary topą. Jis taip pat pasiekė 1-ąją vietą Kanadoje ir Japonijoje. Daina buvo gyvai atlikta laidoje „The Sonny & Cher Comedy Hour“, kur Cher pasirode apsirengusi kaip čigonė. Antrasis ir paskutinis albumo singlas buvo „The Way of Love“. Ji pasiekė 7-ąją vietą JAV, 2-ąją tope Adult Contemporary Chart ir 5-ąją Kanadoje.
Man Ray

Biografija

Emanuelis Radnickis gimė 1890 m. rugpjūčio 27 d. Filadelfijoje, JAV žydų imigrantų šeimoje. Po 7 metų jo šeima persikėlė į Niujorką, kuriame būsimasis menininkas dažnai lankė Alfred Stieglitz galeriją „291“ ir 1912 m. mokėsi dailės Ferrer centre. Bent nuo 1911 m. prisiėmė Mano Rėjaus meninį pseudonimą. 1913 m. pradėjo tapyti kubistine maniera. 1915 m. įvyko pirmoji jo personalinė paroda Danielo galerijoje Niujorke. Maždaug šiuo metu Manas Rėjus pradėjo užsiimti fotografija, dėl kurios visų pirma ir išgarsėjo. Jo ilgamečiu draugu tapo Marselis Diušanas, su kuriuo ir Walter Arensberg Manas Rėjus 1916 m. įkūrė Nepriklausomųjų menininkų draugiją Niujorke. Tais metais pradėjo kurti abstrakcionistinius paveikslus. 1920 m. dalyvavo Anoniminių menininkų draugijos steigime. 1921 m. Manas Rėjus išvyko į Paryžių prieš tai su M. Diušanu publikavęs vienintelį „New York Dada“ numerį. Kūrė dadaistų maniera plataus vartojimo komercinius objektus versdamas meno kūriniais.
1921 m. Paryžiuje Librairie Six galerijoje įvyko M. Rėjaus personalinė paroda. 1922 m. buvo publikuotas jo rėjografų (fotogramos, rayographs − fotografinių vaizdų, sukurtų be fotokameros pagalbos) rinkinys „Les Champs délicieux“ (Palaimingieji laukai). Tais pat metais M. Rėjus dalyvavo Paryžiaus dadaistų parodoje Montenio galerijoje. 1925 m. M. Rėjaus kūriniai eksponuoti pirmojoje siurrealistų parodoje Pjero galerijoje Paryžiuje. Kartu joje eksponavo Džordžas de Kirikas, Maksas Ernstas, Pablas Pikasas ir kt. M. Rėjaus fotografijos buvo publikuojamos žurnaluose „Harper’s Bazaar“, „Vu“, ir „Vogue“. Jo mylimąja ir bendradarbe buvo amerikietė fotografė Lee Miller. Tarp 1923 ir 1929 m. M. Rėjus sukūrė kino filmus „Le Retour à la raison“, „Emak Bakia“, „L'Etoile de mer“ ir „Les Mystères du château de dé“. 1932 m. jo kūriniai įtraukti į dadaistų parodą l'Institut galerijoje Paryžiuje ir į siurrealistų parodą Julien Levy galerijoje Niujorke. M. Rėjus bendradarbiavo su poetu P. Eliuaru ties jo knygų „Facile“ (1935) ir „Les Mains libres“ (1937) iliustracijomis. 1936 m. buvo trumpam grįžęs į JAV dadaistų ir siurrealistų parodos Niujorko šiuolaikinio meno muziejuje proga.
1940 m. prasidėjus antrajam pasauliniui karui M. Rėjus paliko Prancūziją, išvyko į JAV. Gyveno Holivude. 1946 m. vedė modelį Juliet Browner (Juliet Man Ray, mirė 1991 m.). 1951 m. grįžo į Paryžių, kur Berggruen galerijoje įvyko jo personalinė paroda. 1959 m. įvyko personalinė paroda Šiuolaikinio meno institute Londone. 1963 m. buvo išleista M. Rėjaus autobiografija „Mano autoportretas“. 1973 m. Niujorko Metropoliteno muziejuje įvyko 125 jo fotografijų paroda. Manas Rėjus mirė 1976 m. lapkričio 18 d. Paryžiuje. Palaidotas Monparnaso kapinėse.
Užluobės piliakalnis

Piliakalnis

Piliakalnis įrengtas aukštumos pakraštyje, Šatos kairiajame krante. Aikštelė ovali, pailga rytų – vakarų kryptimi, 50x40 m dydžio. Jos pietų – pietvakarių pakraštyje supiltas 70 m ilgio, 0,5 m aukščio, 15 m pločio lanko formos pylimas. Jame rasta anglių. Pylimo išorinis 1 m aukščio šlaitas leidžiasi į 14 m pločio griovį, už kurio supiltas antras 0,3 m aukščio, 14 m pločio pylimas, už jo buvo antras apie 10 m pločio griovys, šiaurės vakarų dalyje dabar virtęs griova. Šlaitai - 10 m aukščio. Piliakalnis datuojamas I tūkstantmečiu - XIII a.
Piliakalnis labai apardytas arimų, gynybiniai įrenginiai beveik niveliuoti, šlaitai erodavę. Aikštelėje iki XIX a. pabaigos buvo kaimo kapinės. Piliakalnis apaugęs beržais, pomiškis iškirstas.

Aplinkiniai piliakalniai

Krūtės piliakalnis 16 kmGravos piliakalnis 15 kmKivylių piliakalnis 8 km
Veitelių piliakalnis 9 kmKubiliškės piliakalnis 7 kmGirdenių piliakalnis 15 kmPuodkalių piliakalnis 6 km
Šakalių piliakalnis 9 kmErslos piliakalnis 5 km
Gintališkės piliakalnis 19 kmJedžiotų piliakalnis 7 km
Apuolės piliakalnis 5 km
Vilniaus dizaino kolegija

Vilniaus dizaino kolegija - Lietuvos kolegija, rengianti dizaino specialistus. Adresas - Kauno g. 34, LT-03202 Vilnius.

Istorija

1997 m. rugsėjo 1 d. pradėjo veikti Giedrės Fledžinskienės aukštesnioji menų mokykla (steigėja - dailininkė-modeliuotoja Giedrė Fledžinskienė). Pradėti ruošti drabužių ir teatrinio grimo dizaineriai (52 studentai).
1998–1999 m. atsirado dar viena specialybė – prekių ir prekybos dizainas, o nuo 1999 m. iki 2000 m. ir jos specializacija „Interjero dekoravimas ir reklama“. 
2003–2004 m. mokykloje dėstė 31 dėstytojas.
2005 m. mokyklai suteiktas kolegijos statusas ir Vilniaus dizaino kolegijos pavadinimas. Sėkmingai baigusieji studijas gavo valstybės pripažintą aukštojo (neuniversitetinio) mokslo diplomą.
2009 m. liepos 2 d. Studijų kokybės vertinimo centras (Mokslo ir studijų institucijų vertinimo taryba) užbaigė Vilniaus dizaino kolegijos veiklos vertinimą. Kolegijos veiklą įvertinęs teigiamai, leido jai teikti profesinio bakalauro kvalifikacinį laipsnį.
Terengganu FA

Istorija

Klubo ištakos siekia 1956 m.

Sudėtis (2018)

Atnaujinta: 2018 m. lapkričio 23 d.
Joci Pápai

Biografija

Joci Pápai gimė nepasiturinčioje, bet muzikalioje šeimoje, jo tėvas – buvęs čigonų orkestro vadovas. Muzika atlikėjas susižavėjo būdamas ketverių, kai pirmą kartą į rankas paėmė gitarą. Joci Pápai muziką įkvepia 1960-ųjų ir 1970-ųjų muzika. Atlikėjas išgarsėjo, kai 2005 m. dalyvavo šou „Megasztar“. Pirmoji didesnė sėkmė aplankė Jocį, išleidus singlą „Ne nézz így rám“ 2006 metais. Vėliau įrašė kelis hitais tapusius kūrinius tiek solo, tiek kartu su reperiu Majka.
2016 m. gruodžio 8 d. Joci Pápai su daina „Origo“ pateko į 2017 m. vengrų „Eurovizijos“ atrankos A Dal dalyvių sąrašą. 2017 m. vasario 18 d. vykusiame finale jis užėmė pirmą vietą ir tapo Vengrijos atstovu į 2017 m. „Eurovizijos“ dainų konkursą Ukrainos sostinėje Kijeve.
Malachitas

Malachitas – karbonatų klasės mineralas, vario (II) hidrokarbonatas Cu₂CO₃(OH)₂. Kristalai monoklininės sistemos.
Kietumas pagal Moso skalę nuo 3,5 iki 4.
Malachitas dažnai susidaro kaip vario rūdos dūlėjimo produktas ir randamas kartu su azuritu (Cu₃(CO₃)₂(OH)₂), getitu ir kalcitu.
Didžiausi malachito kiekiai randami Urale Rusijoje. Taip pat randama Kongo demokratinėje respublikoje, Tsumebyje (Namibijos respublika), Meksikoje, pietų Velse, Anglijoje, Lione ir pietvakarinėje JAV dalyje, ypač Arizonoje, Bisbe ir Morenci.
Florianopolis

Istorija

Santa Katarinos salos kolonizacija ispanų pradėta 1542 m. Po šimtmečio teritoriją užvaldė portugalai. Florianopolis įkurtas 1726 m. Dauguma miesto gyventojų sudarė atvykėliai iš Azorų salų ir dabar suteikiantys savitą kultūrinį atspalvį miestui.
Vrindavanas

Istorija

Remiantis Bhagavata Purana ir Gytagovinda, Vrindavano apylinkių miškuose savo jaunystę praleido Krišna (vėliau tapęs „Mahabharatos“ įvykių dalyviu). Jis su broliu Balarama buvęs piemeniu, vėliau susipažino su piemenaite (gope) Radharane, kuri tapo jo pora.
Pats Vrindavanas yra senas miestas, bet laikui bėgant jo reikšmė nunyko. Jo atgimimas siejamas su Čaitanyjos Mahaprabhu veikla. 1590 m. pastatyta Viešpaties Govindos šventykla yra seniausia iš dabar stovinčių šventyklų. Paskutiniaisiais amžiais miestas išaugo, čia įsikūrė daug turtingų indų.
Levis (Suomija)

Geografija

Levyje nėra aukštų kalnų, o tik maždaug pusės kilometro aukščio kalvos. Be to, čia būdinga poliarinė naktis: šviesus paros metas tetrunka maždaug nuo 11 iki 15 valandos. Iki artimiausio oro uosto Kittilä (antro po Helsinkio pagal keleivių srautą) – 14 km, geležinkelio stoties Kolari – 78 km. Į kurortą galima nusigauti ir kitu mažiau populiariu ir žinomu būdu – keliaujant savo automobiliu iki Helsinkio, paskui traukiniu iki Rovaniemio, kur galima aplankyti Kalėdų senio rezidenciją, arba Kolari miesto. Automobilis šiuo atveju pakraunamas į to paties traukinio platformą.

Istorija

Kurorto pavadinimas siejamas su Levitunturi kalno, kurio papėdėje prie Sirkka kaimelio jis įsikūręs, pavadinimu, kaip manoma, samių kilmės. Levis turistus priima nuo 1953 m., tačiau jo turistinė pramonė ypač pagyvėjo, kai 1982 m. buvo atidarytas oro uostas. Sekančiais metais įvedus į eksploataciją vasaros toboganų nusileidimo trasą, lakytojų srautas smarkiai išaugo. 1992–93 m. pripažintas pirmą kartą geriausiu šalies kurortu. 1999 m. pastatytas pirmasis šalyje gondolinis keltuvas. 2001–02 m. sezone pilnai įrengta infrastruktūra ne tik masiniam turizmui, bet ir aukščiausio lygio varžyboms organizuoti bei transliuoti per televiziją. Čia pravedamas vienas iš kalnų slidinėjimo Pasaulio taurės etapų.

Slidinėjimo kurortas

Levio trūkumus, susijusius su trumpa diena ar Alpių lygio peizažų nebuvimu, atperka įspūdingi poliarinės pašvaistės reginiai, visada garantuotas pusmetris sniego pakloto bei siūlomos šiaurės pramogos, kurių nėra kituose Europos slidinėjimo kurortuose. Viena populiariausių čia laikoma važinėjimas sniego motociklais, kurių keliai apylinkėse sudaro 750 km. Mieste yra jiems skirti keliai, eismo ženklai, parkavimo vietos. Turistams siūloma užsisakyti safarius visai dienai. Antra pagal populiarumą aktyvaus poilsio šaka – važinėjimas šunų kinkiniais, trečia – elniais. Šalia Levio galima aplankyti laisvai vaikštančių elnių bei šunų auginimo fermas. Toliau seka slidinėjimas slidėmis, snieglentėmis, kaitavimas su snieglentėmis (naudojant jėgos aitvarus), žygiai sniego batais, čiuožimas rogėmis, poledinė žūklė. Vasaros sezono metu Levyje daug ekstremalaus poilsio būdų: raftingas, plaukimas kanojomis, jodinėjimas, važinėjimas keturračiais, kalnų dviračiais.
Huverio užtvanka

Huverio užtvanka (angl. Hoover Dam, kartais vad. Boulder Dam) – unikalus hidrotechninis statinys, 221 m aukščio betoninės konstrukcijos užtvanka (damba), esanti JAV, ant sienos su Arizona ir Nevada, Juodajame slėnyje, pastatyta ant Kolorado upės.
JAV kelias 93 (angl. U.S. Route 93) eina ant užtvankos viršūnės, sujungiantis Arizoną ir Nevadą. Yra hidroelektrinė.
Užtvanka pradėta statyti 1931 m., o baigta 1935 m., dvejais metais anksčiau nei planuota. Pavadinta 31-ojo JAV prezidento Herberto Huverio, kuris daug prisidėjo prie užtvankos statybos įgyvendinimo, garbei.
Kinijos-Tibeto karas

Prielaidos

Nors visos kinų vyriausybės laikė Tibetą Kinijos dalimi, centrinė kinų valdžia neturėjo galimybės jį prisijungti ginkluota jėga dėl vykusios kovos dėl valdžios karo vadų laikotarpio Kinijoje. Po susirėmimų tarp tibetiečių ir kinų kariuomenių 1917–1918 m. laikinoji skiriamoji linija buvo pravesta Jangdzės upės aukštupiu. Skiriamosios linijos zonoje nei Pekinas, nei Nankinas, nei Lasa neturėjo ypatingos įtakos, o vietinės gentys ir karo vadai veikė savo nuožiūra.

Karo veiksmai

Tibetiečiais apgyvendinto, tačiau nekontroliuojamo Tibeto vyriausybės Beri rajono valdytojas užgrobė Nyainrong vienuolyną. Jo lama atsikovojo vienuolyną su Dhargyä vienuolių pagalba. 1930 m. birželio mėn. Beri valdytojas kreipėsi pagalbos į kinų karo vadą Liu Wenhui – Sikang provincijos gubernatorių. Liu Wenhui kariuomenė greitai išvarė Dhargyä vienuolius, kurie savo ruožtu paprašė paramos Lasoje. Tibeto armija įsiveržė į Beri ir nugalėjo kinų pajėgas. Kinijos mongolų ir tibetiečių reikalų komiteto vadovas Ma Fuxiang pasiuntė telegramą Tang Kesan – Guomindano atstovui Sikango provincijoje – su pavedimu pasiekti paliaubas, tačiau to padaryti nepavyko.
Įkvėpta sėkmės Tibeto vyriausybė nusprendė užimti ir kitus tibetiečiais apgyvendintus rajonus. 1932 m. Tibeto kariuomenė įsiveržė į Yushu, esantį Činghai provincijos pietuose. Tačiau Činghai gubernatorius Ma Bufang sumušė tibetiečių armiją ir išvarė ją iš Činghai. Koordinuodamas savo kariuomenės veiksmus su Ma Bufang pajėgomis, Liu Wenhui taip pat pabandė pereiti į kontrpuolimą ir išvarė tibetiečius iš kelių kitų vietovių. Iki 1932 m. rugpjūčio mėn. kinų puolimas buvo toks sėkmingas, kad Dalai Lama kreipėsi pagalbos į Britų Indijos vyriausybę. Spaudžiant britams kinų Nankino vyriausybė davė įsakymą nutraukti ugnį.

Pasekmės

1933 m. Ma ir Liu pasirašė su Tibetu paliaubų sutartį. Daugiau tibetiečių pajėgos nebekirto Jangdzės upės.
FK Union Cheb 2001

Istorija

Klubas buvo iširęs 1996–2001 metais po bankroto.
Algimantas Petras Kavoliukas

Biografija

Mokėsi Daugailių aštuonmetėje mokykloje, Vilniaus prekybos mokykloje. Iki 1991 m. pradžios dirbo pardavėju Vilniuje. 1991 m. sausio 11 d. nuo TSRS desantininkų gynė Spaudos rūmus Vilniuje. Lietuvos Persitvarkymo Sąjūdžio kvietimu 1991 m. sausio 13 d. budėjo prie Vilniaus televizijos bokšto. Žuvo po TSRS kariuomenės tanko vikšrais.
1991 m. sausio 15 d. po mirties apdovanotas Vyčio kryžiaus I laipsnio ordinu.
Algimanto Petro Kavoliuko vardu pavadinta viena iš Vilniaus gatvių Karoliniškėse.
Gustavas IV Adolfas

Biografija

Kilęs iš Oldenburgų atšakos, Holšteinų-Gotorpų dinastijos. Tėvas Gustavas III, motina Sofija Magdalena Danė.

Valdymas

Valdė autokratiškai; iki 1796 m. regentu buvo jo dėdė Karolis, nuo 1809 m. karalius Karolis XIII. Nesėkmingai 1805–1807 m. kariavo su Prancūzija, prarado Pomeraniją ir 1808–1809 m. – su Rusija, kuriai atiteko Suomija. Karininkų nuverstas ir priverstas emigruoti. Jo palikuoniai neteko teisių į sostą.
Dunavos valsčius

Dunavos valsčius – teritorinis vienetas Jėkabpilio savivaldybėje, Dauguvos kairiajame krante. Centras Dunava. 895 gyventojai (2005 m.)

Geografija

Dunavos valsčius siejasi su Jėkabpilio savivaldybės Rubenės, Zasų ir Dignajos valsčiais bei Ilūkstės savivaldybės Dvietės valsčiumi, taip pat Dauguvos upe – su Lyvanų savivaldybės Jersikos ir Daugpilio savivaldybės Nycgalės valsčiais.
Gyvenvietės: Cukuriniai, Dunava, Sudrabkalnis, Tadenava.
Upės: Dauguva, Egluona, Melnupytė, Olajos upytė, Puntouka, Skujupytė.
Virginija Ostašenkovienė

Biografija

1989 m. baigė Šiaulių 15–oje vidurinę mokyklą. 1991–1995 m. studijavo Vilniaus universiteto Istorijos fakultete, Archeologijos katedroje apgynė bakalauro darbą „Virvelinė keramika Lietuvoje (kultūriniu, chronologiniu ir kartografiniu aspektu)“ ir įgijo bakalauro laipsnį. 1997 m. apgynusi magistro darbą „Kun. Juozo Žiogo archeologinė veikla ir jo kolekcija“, įgijo archeologijos magistro laipsnį.
Nuo 1997 m. Šiaulių „Aušros“ muziejaus Archeologijos skyriaus muziejininkė.
Lietuvos archeologijos draugijos narė. Eksperimentinės archeologijos klubo „Pajauta“ narė.

Mokslinė veikla

Archeologinių tyrimų interesai: muziejaus rinkinių istorija, eksperimentinė archeologija – puodų lipdymas ir degimas. Tyrinėti archeologijos objektai: Dusios ežero 8-os žalvario amžiaus gyvenvietės, Zapsės gyvenvietės (vadovas Vygandas Juodagalvis); Lieporių kapinynas (vad. Birutė Salatkienė), Aukuro kalno piliakalnis Kernavėje (vad. Aleksiejus Luchtanas), Šventosios gyvenvietės (vad. Rimutė Rimantienė). Nuo 1998 m. vadovauja archeologiniams tyrinėjimams: Pašvinio ežero pakrantėse, Dapkūnų senkapis, Vainagių piliakalnis, Šapnagių senkapis, Sneigių senkapis (Šiaulių rajonas), Kubilių piliakalnis (Kelmės rajonas), Viekšniai (Mažeikių rajonas), Telšių senamiestis, Varniai, (Telšių rajonas).
Južno Sachalinskas

Istorija

Įkurtas 1882 m. kaip Vladimirovka. 1905 pralaimėjus rusams karą prieš japonus, pagal Portsmuto sutartį atiteko Japonijai ir iki 1946 m. vadinosi Tojohara, 1946 m. atiteko TSRS ir tapo miestu bei gavo dabartinį pavadinimą. 1947 m. tapo srities centru.
Liga I

Istorija

Vieninga Rumunijos lyga suformuota 1934 metais – iki tol varžybos vykdavo atskirose zonose. 1937-1938 m. sezone laikinai buvo atsisakyta vieningos lygos.
Natrio sorbatas

Savybės

Balti kristaliniai milteliai. Lydymosi temperatūra žema, apie +60°C. Skirtingai nei sorbo rūgštis gerai tirpsta vandenyje.

Gavimas

Pramoninėje gamyboje natrio sorbatas gaunamas natrio hidroksidu neutralizuojant sorbo rūgštį: {NaOH + \mbox{C}_6\mbox{H}_8\mbox{O}_2 = \mbox{C}_6\mbox{H}_7\mbox{NaO}_2 + \mbox{H}_2\mbox{O}}

Poveikis organizmui

Saugi dozė iki 25 mg/kg kūno masės. Gali sukelti odos paraudimą ar niežulį. Maži kiekiui organizmui nekenkia.
Vokiečių kalbos kaip užsienio kalbos testas

Vokiečių kalbos kaip užsienio kalbos testas (vok. Test Deutsch als Fremdsprache, TestDaF) – centralizuotas ir standartizuotas vokiečių kaip užsienio kalbos egzaminas (testas), organizuojamas visame pasaulyje. Vokietijos akademinių mainų tarnybos (DAAD) užsakymu išplėtojo Hageno nuotolinių studijų universitetas (FernUniversität Hagen), Bochumo Rūro universiteto Kalbų mokymo tyrimų seminaras (Vokietija), Gėtės institutas ir Carl Duisberg centras nuo 1998 m. iki 2000 m. TestDaF iš esmės yra skirtas stojantiesiems į Vokietijos aukštąsias mokyklas, įrodinėjant tinkamą savo vokiečių kalbos žinių ir gebėjimų lygį. 2007 m. TestDaF testui užsirašė apie 15 000 užsienio studentų.

Testavimas, sertifikavimas

Laikiusiems testą TestDaF institutas išduoda sertifikatą, patvirtinantį kalbos 4 rūšių įgūdžius (išlaikius subtestus) kaip skaitymo supratimas, klausymas (suvokimas iš klausos), rašytinė ir žodinė išraiška, diferencijuotai pagal atitinkamą lygį (TestDaF lygiai – nuo TDN 3 iki TDN 5). Testavimas vyksta 9 kartus per metus. Registracija vyksta TestDaF centre. TestDaF vykdo specialūs centrai. Lietuvoje – tik vienas TestDaF centras, įkurtas 2005 m. balandį (TestDaF-Zentrum Kaunas, Vytauto Didžiojo universitetas; testavimo vykdytojos – doc. Rūta Eidukevičienė, VDU HMF Vokiečių ir prancūzų filologijos katedros vedėja, ir doc. Antje Johanning, DAAD lektorė). Testavimo datos – 2009 m. rugsėjo 16 d. (registracija 21.07.2009–18.08.2009), 2009 m. lapkričio 10 d. (registracija 15.09.2009–13.10.2009) ir atitinkamai vėliau.

Reikšmė

TestDaF sertifikatas yra oficialus patvirtinimas dėl reikiamų vokiečių kalbos žinių bei gebėjimų, reikalingų mokytis universitetuose Vokietijoje (pagal Vokietijos rektorių konferencijos ir VFR kultūros ministrų konferencijos susitarimus). TestDaF sertifikato 4 lygis (TDN 4) visose keturiose kalbos egzamino dalyse yra pakankamas studijuoti bet kokio tipo aukštojoje mokykloje. TDN 3 lygis atskiruose universitetuose, aukštosiose mokyklose priklausomai nuo studijų ir tyrimų tikslų gali būti pripažintas (arba yra) pakankamas. TDN 5 liudija apie ypač aukšto lygio vokiečių kalbos mokėjimą, esantį virš reikalaujamų kalbos žinių lygio, reikalingo studijoms.
Su Sent Mari

Istorija

Odžibviai dabartinio miesto kraštą vadino Baawitigong – „slenkstėta vieta“. 1668 m. prancūzų jėzuitai įsteigė Su Sent Mari („Šv. Marijos rėva“) misiją. Tai viena seniausių prancūzų gyvenviečių Amerikoje. XVII–XVIII a. buvo prekybos kailiais centras. 1887 m. suteiktos miestelio, 1912 m. – miesto teisės.

Lietuviai

Su Sent Mari mieste gyvena lietuvių bendruomenė. Ji pradėjo kurtis XX a. pr., bet labiau išaugo 1948 m., kai iš iš Vokietijos atvyko 34 lietuviai. 1948 m. rugpjūtį įkurtas Kanados lietuvių tarybos skyrius (1950 m. pertvarkytas į Kanados lietuvių bendruomenės apylinkę). 1957–60, 1980–92 m. veikė lituanistinė mokykla.
1951 m. Su Sent Mari gyveno 128, 1955 m. – 173, 1959 m. – apie 150, 1961 m. – apie 200, 1970 m. – apie 190, 2000 m. – apie 100 lietuvių.
Asmodėjus

Asmodėjus (Asmodai, Asmodeus, Asmodaeus) – biblinis demonas, taip pat paminėtas ir Talmude. Manoma, kad pirmosios legendos apie jį atėjo iš zoroastrizmo ir buvo įlietos į judaizmą. Iš čia savu ruožtu pateko į krikščionybę.
Asmodėjus žydų demonologijoje-piktoji dvasia. Zoroastrizme Asmodėjus vadovavo visiems demonams. Deuterokanoninėje (katalikams), apokrifinėje (protestantams ir žydams) Tobijo knygoje rašoma, kad šį demoną traukė mergina Sara, ir jis iš pavydo žudė visus jos vyrus dar vestuvių naktį. Vakarietiškojo okultizmo šaltiniuose Asmodėjus figūruoja kaip vienas iš keturių pragaro princų, kontroliuojantis ugnies stichiją. „Raganų kūjyje“ jis aprašytas kaip geismų demonas.
Papiškiai (Utena)

Istorija

Kaime nuo 1960 m. pas gyventoją Albiną Pinkevičių slapstėsi partizanas Antanas Kraujelis (g. 1928 m.), kuris buvo Žėručio rajono H. Ruškulio-Liūto būrio kovotojas ir rajono štabo narys. 1965 m. kovo 17 d. per KGB kariuomenės operaciją A. Pinkevičiaus name A. Kraujelis nusišovė, prieš tai sunaikinęs dokumentus.
FK Bekentas Vilnius

Istorija

Klubas įkurtas 2002 m. salės futbolo klubo „MFK“ pagrindu. Šis klubas dalyvavo visuose iki šiol rengtuose Lietuvos salės futbolo čempionatuose. Pirmąjį sezoną klubas baigė 6-ojoje vietoje, 2004 m. jau pasiekta 2-oji vieta. Tai metais „Bekentas“ buvo pakviestas į Lenkiją sužaisti tarptautines draugiškas rungtynes su vietos klubu „Holiday Zycie Chojnic“, 2003-2004 m. Lenkijos salės futbolo pirmenybių bronzos laimėtoju. 
2006 m. klubas taip pat išbandė jėgas III lygos Vilniaus zonoje, vėliau žaidė tik salės futbolą, o 2011 m. debiutavo jau II lygoje.
Bioplastikas

Bioplastikas (angl. Bioplastic) – mažiausiai kenksminga plastikų rūšis, gaminama iš atsinaujinančių gamtos resursų, t. y. augalų. Augaluose esančios celiuliozė, gliukozė, aliejai ar krakmolas, padedant organiniams tirpikliams, skaidomos į polimerus, kurie pakeičia įprasto plastiko polimerus, gaunamus iš naftos. Bioplastiko gamyboje naudojamos augalinės žaliavos arba jis mikroorganizmų pagalba yra biologiškai skaidomas. Tai lengvai yranti dirvožemyje medžiaga, neteršianti  gamtos. Bioplastikas gali būti pagamintas iš cukranendrių, kukurūzų, medienos. Tačiau ne visos bioplastiko rūšys, pagamintos iš krakmolo, celiuliozės, biopolimerų ir kitų medžiagų, visiškai skyla, bet ši medžiaga, bet kuriuo atveju yra daug mažiau teršianti aplinką nei tradicinės plastmasės, kurių gamyba paremta iškastiniu kuru. Įprastas plastikas nėra savaime suyranti medžiaga. Bioplastikų gamybos augimas mažina priklausomybę nuo naftos produktų. 
Bioplastiko gaminiai dažniausiai žymimi ženklu „OTHER“ ir skaičiumi „7“  – tarptautiniu perdirbimo kodu. 2014 m. duomenimis, pasaulinė bioplastikų gamyba sudarė apie 0,2%  nuo 300 mln. tonų polimerų rinkos.
San Antonio Huista

Istorija

Ikikolonijiniais laikais gyvenvietė buvo žinoma kaip Iwil'Áh. Rašytiniuose šaltiniuose minima nuo 1528 m. Parapija įkurta 1773 m.